ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༧ ཚེས་ ༢༥ ཉིན་དཀར་མཛེས་ཉེན་རྟོག་ལས་ཁུངས་ནས་དཀར་མཛེས་དགོན་གྱི་གྲྭ་པདྨ་རྒྱལ་མཚན་གྱི་ནང་མི་ལ། པདྨ་རྒྱལ་མཚན་ཁོང་ལ་ན་ཚ་ཛ་དྲག་ཞིག་ཕོག་པའི་རྐྱེན་གྱིས་རྒྱ་ནག་༼མིའང་སྲ་ཅིང༽ཟེར་བའི་བཙོན་ཁང་ནང་འདས་གྲོངས་སུ་ཕྱིན་ཡོད་པའི་གནས་ཚུལ་ལན་བསྐྱལ་འདུག་པ་དང༌། ནང་མི་འཕྲལ་དུ་བཙོན་ཁང་དུ་སོང་ནས་ཁ་མཆུ་བརྒྱབ་ཁུལ་བྱས་ཀྱང་ཁ་མཆུའི་རྒྱལ་ཁ་ཐོབ་རྒྱུ་ཕར་བཞག་ཁོང་རྣམས་ཀྱང་ཆབ་སྲིད་དང་འབྲེལ་བ་ཡོད་ལུགས་བཤད་དེ་འཛིན་བཟུང་བྱ་རྩིས་བྱས་སྟབས། ཅི་བྱ་གཏོལ་མེད་ཀྱིས་ཕྱིར་ལོག་བྱ་དགོས་བྱུང་འདུག་ལ། རྗེས་སུ་ཐབས་ཤེས་རིམ་པས་བརྒྱུད་སྐུ་ཕུང་གི་ཐལ་ལ་ཕྲན་བུ་རག་པ་ཙམ་ལས་སྐུ་ཕུང་ཕྱིར་སྤྲོད་བྱས་མི་འདུག རྒྱ་གཞུང་ནས་ཁོང་འདས་གྲོངས་སུ་ཕྱིན་པ་དེ་ནད་གཞི་ཛ་དྲག་ཕོག་པའི་དབང་གིས་ཡིན་ལུགས་བཤད་འདུག་ནའང༌། ཡུལ་མི་རྣམས་ཀྱིས་རྒྱ་དམར་ཉེན་རྟོག་པས་རྡུང་རྡེག་གིས་དམར་གསོད་བཏང་བ་ཡིན་པའི་ཚོད་དཔག་བྱེད་ཀྱིན་ཡོད་འདུག གང་ལ་ཟེར་ན་ཁོང་འདས་གྲོངས་སུ་ཕྱིན་པའི་སྔོན་ཙམ་ལ་གཉེན་ཉེ་འབྲེལ་གཏུག་ཕྱིན་ནས་བཙོན་ཁང་དེར་ཡོད་པ་དང་གཟུགས་པོ་བདེ་ཐང་ཡིན་པ་མཐོང་གསལ་བྱུང་ཡོད་འདུག ཁོང་རྒྱ་གཞུང་ནས་འཛིན་བཟུང་གིས་བཙོན་འཇུག་བྱེད་དགོས་དོན་ནི། ཕྱི་ལོ་ ༢༠༠༥ ལོ་ནས་བཟུང་རིམ་བཞིན་གོ་སྐབས་དང་སྟབས་བསྟུན་ཏེ་དཀར་མཛེས་རྫོང་གི་ཁྲོམ་གཞུང་སོགས་སུ། བྱབྱ ྋགོང་ས་མཆོག་བོད་དུ་གདན་ཞུ་དགོས་པ་དང༌། བོད་རང་བཙན་གཙང་མ་ཡིན ཞེས་སོགས་ཀྱི་ནང་དོན་འཁོད་བའི་ཡིག་ཆ་ཐེངས་མང་སྦྱར་འགྲེམས་བྱས་པ་རྣམས་ཕྱི་ལོ་ ༢༠༠༦ ལོར་དཀར་མཛེས་ཉེན་རྟོག་པས་རྩད་ཆོད་དེ་འཛིན་བཟུང་བྱ་བརྩིས་བྱས་སྟབས། ཕ་ཡུལ་ནས་ཡུལ་གྱར་ཏེ་རྒྱ་གར་ཕྱོགས་སུ་གོམ་བགྲོད་ཀྱིས་བྲོས་བྱོལ་དུ་སླེབས་ཏེ་ཤར་གངས་ལའི་ཉེ་འགྲམ་ནས་རྒྱ་མིའི་ཉེན་རྟོག་པས་འཛིན་བཟུང་གིས་བཙན་ཁྲིད་ཀྱིས་དཀར་མཛེས་ཉེན་རྟོག་ལས་ཁུངས་སུ་རྩིས་སྤྲོད་བྱས་འདུག་པ་དང༌། དེ་རྗེས་ཁོང་ལ་དུས་བཀག་བཙོན་འཇུག་ལོ་ ༥ ཁྲིམས་ཐག་བཅད་ནས་ཕྱི་ལོ་ ༢༠༠༦ ཟླ་ ༡༢ པའི་ནང་རྒྱ་ནག་ཁྲིན་ཏུའུ་ཉེ་འགྲམ་ཡཱ་ང་༼མཱིང་སྲ་ཅིང༽ཟེར་བའི་བཙོན་ཁང་ཞིག་གི་ནང་བཀག་ཉར་བྱས་ཡོད་འདུག། ཁོང་ནི་དཀར་མཛེས་ཐིང་ཁ་ཤང༌། གད་ཐོག་གྲོང་ནས་ཡིན་པའི་ཕ་དཔལ་ལྡན་ཆོས་འཕེལ་དང༌། མ་ཚེ་འདས་མཆི་མེད་སྒྲོལ་མ་གཉིས་སུ་ཕྱི་ལོ་ ༡༩༨༢ ལོར་སྐྱེས་ཤིང་འདས་གྲོངས་སྐབས་རང་ལོ་ ༢༦ ཡིན་འདུག དྲག་སྤྱོད་བཙོན་འོག་ཚུད་པའི་དཔའ་བོ་ཚོ༎ རྡུང་བརྡེགས་ཁྲག་གིས་བཙོན་ར་འཚོས་པའི་ཚུལ༎ ཐོས་ཚེ་ས་མཐར་འཁྱམས་པའི་སྤུན་ཟླ་ཚོའི༎ དྲན་གསུང་སྐྱུར་མོས་སེམས་ཁམས་མི་འཁྲུགས་སུ༎ སྤྱི་ཟླ་བརྒྱད་པའི་ཞི་བའི་འོས་ལོངས་ཆེན་མོ། ནམ་ཟླའི་འགྱུར་འགྲོའི་སྤྲིན་གྱི་འདུ་ལོངས་ཁྲོད༎ ཞི་བའི་རྔ་ཆེན་རྡུང་བའི་ལྡིར་སྒྲ་སྙན༎ ཕྱི་ལོ་ ༢༠༠༨ ཟླ་ ༨ པའི་ནང་དུ་ཞི་རྒོལ་ཐེངས་ ༢ བྱས་པ། ཕྱི་ལོ་ ༢༠༠༨ ཟླ་ ༨ ཚེས་ ༣ ཉིན་གྱི་སྔ་དྲོ་རོང་པ་ཚ་གླིང་ལྷ་དགོན་གྲོང་ཚོ་ནས་ཡིན་ཞིང་གནས་མཆོག་བྲག་རི་གཡང་མཁར་རི་ཁྲོད་ཀྱི་བཙུན་མ་བདེ་སྐྱིད་དབང་མོ་དང༌། ཐུབ་བརྟན་དབང་མོ་གཉིས་ཀྱིས་དཀར་མཛེས་རྫོང་ཐོག་ཏུ་ཞི་རྒོལ་གྱིས་འབོད་ཚིག་ཤུགས་ཆེར་སྒྲོག་པ་དང༌། བྱབྱ ྋརྒྱལ་བ་བསྟན་འཛིན་རྒྱ་མཚོ་སྐུ་ཚེ་ཁྲི་ལོར་བརྟན་པར་ཤོག ཅེས་སོགས་ཀྱི་ནང་དོན་འཁོད་པའི་ཡིག་ཆ་མང་པོ་འགྲེམས་སྤེལ་བྱས་པར་བརྟེན། དྲག་ཆས་ཉེན་རྟོག་པས་བཅར་རྡུང་ཚད་མེད་བཏང་བ་དང་དྲན་པ་འཐོར་བྱེད་ཀྱི་མེ་མདའ་བཞུས་ཏེ་ས་གནས་དེར་ཁྲག་གིས་ཁེངས་པ་སོགས་བྱས་ཁར་འཛིན་བཟུང་གིས་བཙོན་འཇུག་བྱས་འདུག ཁོང་གཉིས་ཀྱིས་སྔ་ཉིན་རོང་པ་ཚའི་འབྲེལ་ཡོད་ལས་བྱེད་པར་དཀར་མཛེས་རྫོང་དུ་བསྐྱོད་ཆོག་པའི་ངོ་སྤྲོད་ལག་ཁྱེར་ཞུས་ཀྱང་མ་རག་པར་བརྟེན། མཚན་མོ་དམ་བསྒྲགས་ཆེ་ཆུང་ལ་མ་ལྟོས་པར་གསང་བའི་སྒོ་ནས་ཐོན་ཏེ་ནམ་ཕྱེད་ཙམ་ལ་དཀར་མཛེས་རྫོང་ཐོག་ཏུ་འབྱོར་རྗེས་ཞི་རྒོལ་བྱས་པ་ཞིག་རེད་འདུག ༡༽ བཙུན་མ་བདེ་སྐྱིད་དབང་མོ་ནི། འདན་མ་ཤང༌། གླིང་ལྷ་དགོན་གྲོང་ཚོ་ནས་ཕ་བསོད་རྡོ་དང༌། མ་མགོ་དབང་གཉིས་སུ་ཕྱི་ལོ་ ༡༩༧༨ ལོར་སྐྱེས། ད་སྐབས་རང་ལོ་ ༣༡ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ཟླ་བ་བཞི་ལྔ་ཙམ་གྱི་རྗེས་སུ་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་བཙོན་དུ་བཀག་ཉར་བྱེད་མུས་ཡིན་འདུག ༢༽ བཙུན་མ་ཐུབ་བསྟན་དབང་མོ་ནི། དར་རྒྱས་འདན་མ་ཤང༌། གླིང་ལྷ་དགོན་གྲོང་ཚོ་ནས་ཕ་བློ་དགའ་དང༌། མ་མཁའ་འགྲོ་གཉིས་སུ་ཕྱི་ལོ་ ༡༩༨༤ ལོར་སྐྱེས་ཤིང་ད་སྐབས་རང་ལོ་ ༢༥ ཡིན་འདུག་པ་དང༌། གོང་གསལ་བཞིན་འཛིན་བཟུང་བྱས་ནས་ཟླ་ཤས་རྗེས་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་དེ་བཙོན་འོག་ཏུ་བཀག་ཉར་བྱེད་མུས་ཡིན་འདུག